Αναζήτηση ακαδημαϊκής βοήθειας και ακαδημαϊκή χαρισματικότητα κατά την εφηβεία: Ο ρόλος των στόχων επίτευξης, των πεποιθήσεων ακαδημαϊκής αποτελεσματικότητας και των στόχων των γονέων για την επίτευξη των παιδιών τους
Creators: name: Διαμαντοπούλου, Δανάη Μαρία Γεωργίου
Publisher: name: Aristotle University of Thessaloniki
Year: 2021
Subjects: Ακαδημαϊκά χαρισματικοί μαθητές/ριες
Αναζήτηση βοήθειας
Στόχοι επίτευξης
Πεποιθήσεις ακαδημαϊκής αποτελεσματικότητας
Academically talented students
Academic help-seeking
Achievement goals
Academic efficacy

description: Η παρούσα έρευνα είχε ως στόχο τη διερεύνηση του ρόλου των στόχων ακαδημαϊκής επίτευξης και των πεποιθήσεων ακαδημαϊκής αποτελεσματικότητας για τη σχολική εργασία στις πεποιθήσεις και τις συμπεριφορές αναζήτησης βοήθειας που εμφανίζουν οι ακαδημαϊκά χαρισματικοί έφηβοι μαθητές/ριες. Εξετάστηκε, επίσης, η μελέτη του ρόλου των στόχων που έχουν οι γονείς για την ακαδημαϊκή επίτευξη των παιδιών τους. Συνολικά, στην έρευνα συμμετείχαν 175 ζεύγη γονέα-μαθητή/ριας, οι οποίοι πέτυχαν στις ειδικές εξετάσεις από το «Κέντρο για Χαρισματικά παιδιά στην Ελλάδα» και χαρακτηριστήκαν ακαδημαϊκά χαρισματικοί. Η έρευνα πραγματοποιήθηκε με ηλεκτρονικό τρόπο μέσω της συμπλήρωσης ερωτηματολογίων αυτο-αναφοράς από τους/τις μαθητές/ριες και τους γονείς τους, τα οποία αξιολογούσαν τους ατομικούς στόχους επίτευξης (μάθησης-προσέγγισης, μάθησης-αποφυγής, επίδοσης-προσέγγισης και επίδοσης-αποφυγής), τις πεποιθήσεις ακαδημαϊκής αποτελεσματικότητας, τις πεποιθήσεις για το όφελος και το κόστος της αναζήτησης βοήθειας, την πρόθεση αναζήτησης βοήθειας, τη λειτουργική αναζήτηση βοήθειας και την αποφυγή αναζήτησης βοήθειας των μαθητών/ριών, καθώς και τους στόχους των γονέων για την επίτευξη των παιδιών τους (μάθησης και επίδοσης). Προκαταρκτικές αναλύσεις έδειξαν ότι οι στόχοι των γονέων δεν συσχετίζονταν με τις υπό εξέταση μεταβλητές και για το λόγο αυτό δεν συμπεριελήφθησαν στην ακόλουθη ανάλυση διαδρομών. Τα αποτελέσματα της ανάλυσης διαδρομών έδειξαν ότι οι στόχοι επίδοσης-αποφυγής προβλέπουν τη συμπεριφορά αποφυγής αναζήτησης βοήθειας, τόσο άμεσα αλλά και έμμεσα μέσω των πεποιθήσεων για τις αρνητικές συνέπειες της αναζήτησης βοήθειας, ενώ οι στόχοι μάθησης-προσέγγισης προβλέπουν μόνο τα αντιλαμβανόμενα οφέλη της αναζήτησης βοήθειας. Οι πεποιθήσεις ακαδημαϊκής αποτελεσματικότητας αποτελούν θετικό προβλεπτικό παράγοντα του αντιλαμβανόμενου οφέλους και αρνητικό προβλεπτικό παράγοντα του αντιλαμβανόμενου κόστους της αναζήτησης βοήθειας. Οι πεποιθήσεις οφέλους προβλέπουν θετικά την πρόθεση αναζήτηση βοήθειας και τη λειτουργική αναζήτηση βοήθειας και αρνητικά την αποφυγή αναζήτησης βοήθειας, ενώ οι πεποιθήσεις κόστους προβλέπουν θετικά τη συμπεριφορά αποφυγής αναζήτησης βοήθειας και αρνητικά την πρόθεση αναζήτησης βοήθειας και τη συμπεριφορά λειτουργικής αναζήτησης βοήθειας. Τα παραπάνω αποτελέσματα συζητούνται στο πλαίσιο της διεθνούς βιβλιογραφίας για τους ακαδημαϊκά χαρισματικούς μαθητές/ριες και διατυπώνονται οι περιορισμοί της έρευνας, προτάσεις μελλοντικής έρευνας, καθώς και προτάσεις εφαρμογής στο σχολείο και την οικογένεια
description: The aim of the present study was to investigate academically talented students’intentions to seek academic help and their associations with achievement goals, academic efficacy beliefs, perceived help-seeking benefits and costs and parent goals for their children. A paired sample of 175 adolescents who were identified as academically talented via a special testing process organized by the Center of Talented Youth in Greece at Anatolia College, and one of their parents participated in the study. Students were invited to complete online self-report scales measuring achievement goals (mastery-approach, mastery-avoidance, performance-approach, and performance-avoidance), academic efficacy beliefs for schoolwork, perceived benefits and costs of help-seeking, help-seeking intentions, instrumental help-seeking and avoidance of seeking help. Parents were asked to complete online self-report scales measuring their goals for their children achievement (mastery and performance). Preliminary analyses indicated that parent goals were not associated with student help-seeking beliefs and intentions and were excluded from the consequent path analyses. Path analysis which was applied in relation to student variables showed that performance-avoidance goals predicted directly and indirectly avoidance of help-seeking via perceived help-seeking costs, whereas mastery-approach goals predicted only perceived help-seeking benefits. Academic efficacy beliefs predicted perceived help-seeking benefits positively and perceived help-seeking costs negatively. Additionally, help-seeking intentions and instrumental help-seeking were positively predicted by students’ perceived help-seeking benefits and negatively by students’ perceived help-seeking costs. Avoidance of seeking help was negatively predicted by students’ perceived help-seeking benefits and positively by students’ perceived help-seeking costs. All findings are discussed in relation to current theory and evidence for both academically and typically achieving students and their parents. Practical implications for the school and the family context, limitations and future research are also pointed out